*Tämä artikkeli käsittelee elokuvaa. Nimellä Poppy (tai That Poppy) tunnetusta laulajasta on eri artikkeli.*

**Poppy** on Edward Josén ohjaama ja käsikirjoittama yhdysvaltalainen mykkä melodraama vuodelta 1917. *Poppyn* pääosissa ovat Norma Talmadge ja Eugene O’Brien.

Ohjaaja José oli laatinut käsikirjoituksen Cynthia Stockleyn romaanin ja Ben Tealin ja John P. Ritterin näytelmän pohjalta. Elokuvan tuottajana oli Talmadgen aviopuoliso Joseph M. Schenck. *Poppyn* myötä Talmadgen ja O’Brienin yhteistyöstä tuli niin suosittua yleisön keskuudessa, että he tekivät *Poppyn* jälkeen vielä kymmenen elokuvaa yhdessä. Heidän 11. ja viimeinen elokuvansa ilmestyi vuonna 1925.

*Poppyn* tuotantoyhtiönä oli Norma Talmadge Film Corporation ja levittäjäyhtiönä Lewis J. Selznick Enterprises. Elokuva sai Yhdysvaltain ensi-iltansa 4. toukokuuta vuonna 1917. Elokuva on muuten kadonnut lukuun ottamatta kahden kelan materiaalia, joka elokuvasta on säilynyt. Elokuvan kahta kelaa säilytetään Yhdysvaltain kongressin kirjastossa.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Pahoinpidelty orpo Poppy Destinn (Norma Talmadge) karkaa Afrikan sisämaassa sijaitsevasta kodistaan ja eksyy viidakkoon. Kun alkuasukas alkaa jahdata Poppya takaa, eräs Carson (Eugene O’Brien) pelastaa hänet. Pelon sokaisemana Poppy ei halua aluksi tulla pelastetuksi, mutta lopulta hän tajuaa olevansa turvassa. Hänet viedään suojaan naisia halveksivan Luce Abingerin (Frederick Perry) kotiin. Aluksi Abinger haluaa adoptoida Poppyn, mutta lopuksi hän avioituu tämän kanssa. Poppy ei hääseremonian aikana ymmärrä mitä on tapahtumassa, koska se pidetään ranskaksi. Kun Abinger on matkoilla, kuumeesta kärsivä Carson hoipertelee Abingerin puutarhaan, missä hän tapaa Poppyn. He rakastelevat, ja kun Carson toipuu kuumeesta, hän luulee kuvitelleensa koko tapaamisen. Heidän tapaamisensa johtaa Poppyn raskauteen. Abinger raivostuu lapsen synnyttyä, ja Poppy pakenee häntä Lontooseen. Lontoossa Poppy menettää lapsensa ja kokee monia muitakin vaikeuksia, kunnes hänestä tulee menestynyt kirjailija. Kun Poppy palaa Afrikkaan, hän tapaa Carsonin, joka yrittää turhaan palauttaa mieleensä heidän viimeisimmän tapaamisensa. Abingerin ja Poppyn avioliitto mitätöidään, minkä jälkeen Poppy ja Carson ovat vapaita avioitumaan.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Norma Talmadge  | … |  Poppy Destinn
  |
|  Eugene O’Brien  | … |  Sir Evelyn Carson
  |
|  Frederick Perry  | … |  Luce Abinger
  |
|  Jack Meredith  | … |  tohtori Bramhan
  |
|  Dorothy Rogers  | … |  rouva Capron
  |
|  Edna Whistler  | … |  Sophie Cornell
  |
|  Marie Haynes  | … |  rouva Kennedy
  |

Lähteet
-------

1. 1 2 3  POPPY (1917) *tcm.com*. TCM.com. Viitattu 1.7.2014. (englanniksi)
2. 1 2 3 4 5 6  Poppy *silentera.com*. Silentera.com. Viitattu 1.7.2014. (englanniksi)
3. ↑  Poppy (1917) *allmovie.com*. Allmovie.com. Viitattu 1.7.2014. (englanniksi)

Aiheesta muualla
----------------

* *Poppy* Internet Movie Databasessa. (englanniksi)
* *Poppy* AllMoviessa. (englanniksi)
* *Poppy* Silent era -sivustolla (englanniksi)
* *Poppy* TCM Movie Databasessa (englanniksi)